Keskustan lappilainen kansanedustaja Mikko Kärnä on jättänyt Pohjoismaiden hallituksille kirjallisen kysymyksen nuuskapolitiikasta.

Kärnä esittää Suomen, Ruotsin, Norjan, Tanskan ja Islannin hallituksille ruotsalaisten nuuskan vapauttamista kaikissa Pohjoismaissa. Tällä hetkellä nuuska on jokaisessa maassa eri asemassa. Aiemmin Kärnä on esittänyt nuuskan vapauttamista Suomessa.

EU-maista vain Ruotsissa saa myydä ja valmistaa nuuskaa. Pohjoismaista siten Tanskassa ja Suomessa nuuskaa ei saa myydä tai valmistaa. Tanskassa kuitenkin Kärnän mukaan myydään ruotsalaista pussinuuskaa purutupakka-nimikkeellä.

Norjassa myydään vapaasti ruotsalaista nuuskaa. Islannissa ruotsalainen, huulessa käytettävä nuuska on kielletty ja laki sallii nenänuuskan myynnin ja valmistuksen.

Suomessa nuuskaa saa tuoda Ruotsista rajoitetusti omaan käyttöön. Nuuskan ympärille on kehittynyt Suomessa rikollisuutta, kuten salakuljetusta ja laitonta kauppaa.

Tavoitteena savuton pohjola

Kärnä kysyy Suomen hallitukselta, voisiko Suomikin siirtyä verotulojen takaamiseksi Tanskan käytäntöön ja sallia pussinuuskan myynnin purutupakkana.

Nuuskan käyttö on lisääntynyt ja Kärnä haluaa korjata tilanteen, jossa nuuskan verotulot menevät Ruotsiin, mutta sen haitoista tulevat kulut maksavat kaikki maat itse.

– Onkin perusteltua kysyä, miksi pohjoismaat eivät noudata kulttuurinsa nojalla yhteistä ja yhtenäistä nuuskapolitiikkaa? Nuuskan vapauttaminen kaikkien maiden markkinoille poistaisi rajaesteitä, edistäisi tavoitetta savuttomasta pohjolasta, jakaisi nuuskasta saatavat verotulot nykyistä oikeudenmukaisemmin ja yhdistäisi pohjoismaalaisia globaalissa maailmassa, Kärnä kirjoittaa tiedotteessaan.

Pohjoismaiden neuvoston Suomen valtuuskuntaan kuuluva Mikko Kärnä jätti kirjallisen kysymyksensä tiistaina Islannin Reykjavikissa. Pohjoismaiden hallituksilta odotetaan vastausta kysymykseen neljässä viikossa.